Kort om ØYSTEIN ELLE

Øystein Elle jobber i et vidt spekter innen scenekunst med oppdrag som sanger, skuespiller, komponist, dirigent og musikalsk instruktør.

Han har spesialisert seg på tidlig musikk (komponert før 1750) og er uteksaminert både som baryton og kontratenor. Til tross for denne spesialiseringen, fremfører han også mye musikk innen andre genre og tidsepoker, ikke minst samtidsmusikk. En rekke komponister har skrevet musikk spesielt for Elle.

Øystein har stadig engasjementer som solist for orkestre og kor, og har sunget solistpartiene i mange av de større oratoriene, pasjonene og liknende, for eks: Händels *Messias*, Bachs *Juleoratorium*, Bachs *Matteuspasjon* og *Markuspasjon*, Pergolesi og Vivaldis *Stabat mater.*

Eksempler på kor og orkestre Øystein har vært solist med: Det Norske Solistkor, Oslo Domkor, Oslo domkirkes guttekor, Hamar Domkor, Barokkanerne, Oslo barokkorkester, Jerusalem barokkorkester, kammerorkester fra Den Norske Opera og MIRO- ensemblet.